Hond treur saam oor vermoorde pensioenarisFelix Gay (Foto: Facebook) Die vermoorde Felix Gay (72) was glo een van die mees geliefde inwoners van die Darrenwood-aftreeoord in Linden, Johannesburg. Hy en sy hond, Dyson, was soos vinkel en koljander en ŉ mens het selde die een sonder die ander gesien. “Almal was mal oor Felix en Dyson. Hulle was altyd saam. Felix was werklik ŉ goeie mens en sou nie ŉ vlieg seermaak nie. Hy het nooit ŉ lelike woord oor enigiemand te sê gehad nie,” het Marianette Lloyd, bestuurder by die aftreeoord, gesê. Maroela Media het vroeër berig dat Gay op Donderdag 20 Januarie voor die hek van dié aftreeoord gekaap en doodgeskiet is. Hy sou binnekort na die VK verhuis om by sy seun te gaan woon. “Ons sou daai Saterdag vir hom ŉ afskeidspartytjie hou, maar moes in plaas daarvan ŉ gedenkdiens reël. “Sy seun het van die VK gereis om die gedenkdiens by te woon. Hy was verskriklik hartseer. Almal is gebroke oor wat gebeur het. Dyson was ook by die gedenkdiens en het heeltyd tjankgeluidjies gemaak en ‘gepraat’. Hy weet beslis wat aangaan.” Gay het reeds voor sy afsterwe sy kamer in die aftreeoord opgegee aangesien hy binnekort sou emigreer. Volgens Lloyd het inwoners egter gretig hand opgesteek om hul kamers met Lloyd te deel tot hy sou vertrek. Dyson is ook nou deur een van die inwoners in die aftreeoord aangeneem. Lloyd sê dis die eerste keer in 30 jaar dat daar ŉ misdaadvoorval by die aftreeoord is. “Almal is baie getraumatiseerd oor wat gebeur het. Dit was so wreed. Dit was nie nodig om hom te skiet nie. Hy was nie gewapen nie en ry boonop ŉ skedonk. “Sy beste vriende was uit vir die aand en met hul terugkeer het sy bebloede liggaam nog daar gelê. Hulle was baie geskok en verpletter. Ons het berading vir verskeie inwoners gereël asook vir die veiligheidswag wat aan diens was. Ek is self baie getraumatiseerd.” Lloyd sê sy is dankbaar dat een verdagte minstens al vasgetrek is, en dat sy hoop die skuldiges aan die pen sal ry. Sy is egter nie seker of geregtigheid werklik sal geskied nie. Maroela Media het ŉ navraag rakende die ondersoek aan die polisie gerig en wag nog op terugvoer. Dit is nie duidelik of die polisie al Gay se gesteelde voertuig opgespoor het nie. Die polisie het wel gesê dat gewapende roofaanvalle nie algemeen in dié gebied voorkom nie.